શહેરના લાંભા વિસ્તારમાં આવેલા ઇન્દિરાનગરમાં ઠેર ઠેર ગંદકી અને ગટરનાં પાણીના કારણે સ્થાનિકોને તેની વચ્ચે રહેવું પડે છે. એક તરફ શહેરના સત્તાધીશો દ્વારા મોટા ઉપાડે સફાઇ અભિયાન ચલાવવામાં આવે છે, પરંતુ શહેરના અનેક વિસ્તારોમાં સફાઇના નામે મીડું જોવા મળતું હોય છે. લાંભા વિસ્તારના ઇન્દિરાનગરમાં ઘર બહાર જ ગટરનાં પાણી ભરાઇ જવાના કારણે સ્થાનિકોને ભારે હેરાનગતિનો સામનો કરવો પડી રહ્યો છે. ગટરની લાઇન ચોકઅપ થઇ જવાના કારણે ગટરનું ગંદું પાણી રસ્તા પર આવી જાય છે, જેના કારણે સ્થાનિક રહેવાસીઓને તીવ્ર દુર્ગંધ તો સહન કરવી પડે છે, પરંતુ ગંદા પાણીના કારણે ઘરે ઘરે બીમારીના ખાટલા જોવા મળી રહ્યા છે. સ્થાનિકો દ્વારા અનેક વાર તંત્ર સમક્ષ રજૂઆત કરાઇ હોવા છતાં તંત્ર દ્વારા આંખ આડા કાન કરવામાં આવે છે. ચૂંટણી સમયે વોટ માગવા આવી જતા સ્થાનિક કાઉ‌િન્સલરો વોટ મેળવ્યા બાદ ક્યારેય પોતાના વિસ્તારમાં ફરકતા જ નથી, જેના કારણે રહીશોમાં પણ ભારે રોષ જોવા મળે છે.